Године 1946, након завршетка Другог светског рата, у Фочи је основан нови фудбалски клуб, Сутјеска. Име овог клуба настало је према бици која се 1943. одиграла у долини ове реке, у којој су бројни играчи Граничара изгубили животе у борбама против сила осовине. Клуб је у почетку опстајао у тешким условима, јер није било довољно средтава за путовања и набавку опреме. Највећи успех у својој историји, клуб је доживео крајем 70-их, односно почетком 80-их година XX века, када се пласирао у републичку лигу. Међутим, неколико година касније, клуб доживљава суноврат и наставља да се такмичи у међуопштинској лиги Сарајева све до почетка ратног стања у Босни и Херцеговини. Те године рад клуба је обустављен, да би средином наредне био поново покренут на иницијативу локалних ентузијаста. Исте године Сутјеска је била учесник првог фудбалског купа на простору Републике Српске.